**அத்தியாயம் 2**

**Hello World**

C, C++, Python என்று எந்த கணினி மொழியாக இருந்தாலும், முதலில் ஒரு எளிமையான ‘Hello World’ program-ஐ எழுதுவதுதான் வழக்கம். அதாவது, நாம் எழுதும் Program, ‘Hello World’ என்ற ஒரே ஒரு வரியினை திரையில் காட்டும். அந்த மரபை ஒட்டி, நாமும் Java மொழியில், முதலில் ‘Hello World’ program-ஐ எழுதப் போகிறோம்.

அதற்கு, HelloWorld.java என்ற file-ஐ உருவாக்குவோம். அதில், கீழே கொடுக்கப்பட்டுள்ள code-ஐ எழுதுவோம்.

|  |
| --- |
| */\**  *\* HelloWorld.java*  *\* Program to print ‘Hello World’.*  *\*/*  *// HelloWorld class*  *public class HelloWorld {*  *public static void main(String[] args) {*  *System.out.println(“Hello World”); // This statement will print ‘Hello World’*  *}*  *}* |

இப்பொழுது, இந்த program-ஐ ‘Run’ செய்வதற்கு ‘Shift+F10’-ஐ அழுத்தவும்(அல்லது, Run -> Run ‘Hello World’-ஐ அழுத்தவும்). இப்பொழுது, உங்கள் திரையில், ஒரு புது window தோன்றி, அதில் ‘Hello World’ என்ற வாக்கியம் தோன்றும்.

வாழ்த்துக்கள்!!!! நீங்கள் Java மொழியில் உங்கள் முதல் program-ஐ எழுதி அதை வெற்றிகரமாக execute (அல்லது Run) செய்து விட்டீர்கள். இப்பொழுது, நீங்கள் என்ன எழுதி இருக்கிறீர்கள் என்று பார்ப்போம்.

முதலில், இந்த வாக்கியங்களை (Statements) பார்ப்போம்.

*/\**

*\* HelloWorld.java*

*\* Program to print ‘Hello World’.*

*\*/*

இந்த statements-ஐ, ‘Comments’ என்று சொல்லுவோம். இவை, உங்கள் program பற்றி நீங்கள் எழுதும் விளக்கங்கள். இவற்றில், நீங்கள் எழுதும் விஷயங்கள் உங்கள் program-ஐ எந்த விதத்திலும் பாதிக்காது. இவற்றை எழுதாமல் விட்டாலும், உங்கள் program எந்த விதத்திலும் பாதிக்கப்படாது. பின் இவை எதற்கு?

இந்த program, மிகவும் எளிமையானது. ஆனால், பின்னாட்களில் நீங்கள் மிகவும் பெரிய, மிகவும் சிக்கலான program-களை எழுத வேண்டி வரும். அப்பொழுது, நீங்கள் எழுதும் program-ஐ மற்றவர்களோ அல்லது சில நாட்கள் கழித்து நீங்களே பார்த்தால் கூட உடனே புரிய வேண்டும். அதற்கு, இந்த ‘Comments’ உதவும். உங்கள் program என்ன செய்கிறது என்று இந்த comments-இல் நீங்கள் விரிவாக எழுதலாம்.